TEACHTAIREACHT ÓN GCOIMISIÚN

Treoirlínte um chur i bhfeidhm dhlí iomaíochta an Aontais maidir le comhaontuithe cómhargála i ndáil le dálaí oibre daoine féinfhostaithe aonair

(2022/C 374/02)

1. Réamhrá

(1) Leagtar amach sna Treoirlínte seo na prionsabail maidir le measúnú a dhéanamh faoi Airteagal 101 den Chonradh ar Fheidhmiú an Aontais Eorpaigh (“CFAE”), ar chomhaontuithe idir gnóthais, ar chinntí a dhéanann comhlachais gnóthas agus ar chleachtais chomhbheartaithe (dá ngairtear “comhaontuithe” i dteannta a chéile) arna dtabhairt i gcrích de thoradh comhchaibidlíochtaí idir daoine féinfhostaithe aonair agus gnóthas amháin nó roinnt gnóthas (an contrapháirtí/na contrapháirtithe’), a bhaineann le dálaí oibre daoine féinfhostaithe aonair.

(2) Chun críoch na dTreoirlínte seo, maidir leis na sainmhínithe seo a leanas: (a) ciallaíonn “duine féinfhostaithe aonair” duine nach bhfuil conradh fostaíochta aige nó nach bhfuil i gcaidreamh fostaíochta, agus a bhraitheann go príomha ar a shaothar nó ar a saothar pearsanta féin chun na seirbhísí lena mbaineann a sholáthar; (b) ciallaíonn “contrapháirtí” gnóthas dá soláthraíonn daoine féinfhostaithe aonair a seirbhísí, is é sin a gcustaiméirí gairmiúla, lena n-áirítear comhlachais gnóthas den sórt sin; (c) ciallaíonn “comhaontú cómhargála” comhaontú a chaibidlítear agus a chuirtear i gcrích idir daoine féinfhostaithe aonair nó a n-ionadaithe agus a gcontrapháirtithe a mhéid a bhaineann sé, de bharr a chineáil agus a chuspóra, le dálaí oibre daoine féinfhostaithe aonair den sórt sin (1); (d) ciallaíonn “ardán saothair digiteach” aon duine nádúrtha nó dlítheanach a sholáthraíonn seirbhís tráchtála a chomhlíonann gach ceann de na ceanglais seo a leanas: (i) soláthraítear cuid di ar a laghad, go cianda trí mhodhanna leictreonacha, amhail trí shuíomh gréasáin nó trí fheidhmchlár móibíleach; (ii) soláthraítear í arna iarraidh sin d’fhaighteoir na seirbhíse; agus (iii) baineann léi, mar chuid riachtanach agus bhunúsach, eagrú na hoibre a dhéanann daoine aonair, bíodh an obair sin á déanamh ar líne nó i suíomh áirithe (2).

(3) Cuireann Airteagal 101 CFAE toirmeasc ar chomhaontuithe idir gnóthais a chuireann srian leis an iomaíocht laistigh den mhargadh inmheánach, go háirithe i gcás ina ndéanann siad praghsanna ceannaigh nó díola nó aon choinníoll eile trádála a shocrú go díreach nó go hindíreach. Is ar Airteagal 3(3) den Chonradh ar an Aontas Eorpach (“CAE”) atá rialacha iomaíochta an Aontais bunaithe, Airteagal lena ndéantar foráil go gcuirtear margadh inmheánach ar bun ag an Aontas, lena n-áirítear córas lena n-áirithítear nach saobhfar an iomaíocht ( 3 )

(4) Foráiltear freisin le hAirteagal 3(3) CAE go ndéanfaidh an tAontas “geilleagar sóisialta margaidh ina bhfuil iomaíocht ghéar agus arb é is aidhm dó an lánfhostaíocht agus an dul chun cinn sóisialta” a chur chun cinn. Ar an mbealach céanna, foráiltear le hAirteagal 9 CFAE, “[a]gus a bheartais agus a ghníomhaíochtaí á sainiú agus á gcur chun feidhme aige, tabharfaidh an tAontas aird ar na ceanglais atá nasctha le hardleibhéal fostaíochta a chur chun cinn, le cosaint shóisialta leormhaith a ráthú, leis an eisiamh sóisialta a chomhrac agus le hardleibhéal oideachais, oiliúna agus cosanta do shláinte an duine”. Chuige sin, aithníonn an tAontas an ról tábhachtach atá ag an idirphlé sóisialta agus ag an gcómhargáil agus geallann sé, faoi Airteagal 152 CFAE, go “n-éascóidh sé an t-agallamh idir na comhpháirtithe sóisialta, agus a neamhspleáchas á urramú aige”. In Airteagal 28 de Chairt um Chearta Bunúsacha an Aontais Eorpaigh, aithnítear freisin an ceart chun cómhargála agus chun caingne ( 4 )

(5) Albany , i gcomhthéacs cómhargáil idir lucht bainistíochta agus lucht saothair, go bhfuil srianta áirithe leis an iomaíocht ina ngné dhílis de chomhaontuithe cómhargála idir eagraíochtaí a dhéanann ionadaíocht d’fhostóirí agus d’oibrithe agus go mbíonn siad riachtanach chun dálaí oibre a fheabhsú Albany ”) Chuir Cúirt Bhreithiúnais an Aontais Eorpaigh (an “Chúirt”) cuspóirí bheartas sóisialta an Aontais san áireamh nuair a rialaigh sí in, i gcomhthéacs cómhargáil idir lucht bainistíochta agus lucht saothair, go bhfuil srianta áirithe leis an iomaíocht ina ngné dhílis de chomhaontuithe cómhargála idir eagraíochtaí a dhéanann ionadaíocht d’fhostóirí agus d’oibrithe agus go mbíonn siad riachtanach chun dálaí oibre a fheabhsú ( 5 ) . Dá bhrí sin, comhaontuithe arna ndéanamh faoi chuimsiú na cómhargála idir fostóirí agus oibrithe agus a bhfuil sé beartaithe, de bharr a gcineáil agus a gcuspóra, dálaí oibre (lena n-áirítear pá) a fheabhsú leo, tagann comhaontuithe den sórt sin lasmuigh de raon feidhme Airteagal 101 CFAE agus, dá bhrí sin, ní sháraíonn siad dlí iomaíochta an Aontais (“eisceacht”) ( 6 )

(6) Ní mar sin atá sé i gcás daoine féinfhostaithe. Tá feidhm ag an toirmeasc ar Airteagal 101 CFAE maidir le “gnóthais”, ar coincheap leathan é lena gcumhdaítear aon eintiteas atá ag gabháil do ghníomhaíocht eacnamaíoch, gan beann ar a stádas dlíthiúil, agus ar an gcaoi a maoinítear é ( 7 ) . Dá bhrí sin, i bprionsabal, is gnóthais de réir bhrí Airteagal 101 CFAE iad daoine féinfhostaithe, fiú más daoine aonair iad atá ag obair leo féin, ós rud é go mbíonn a gcuid seirbhísí á dtairiscint acu ar luach saothair ar mhargadh ar leith agus go ndéanann siad a gcuid gníomhaíochtaí mar oibreoirí eacnamaíocha neamhspleácha ( 8 )

(7) Albany “daoine féinfhostaithe bréagacha”, mar meastar go bhfuil siad i staid atá inchomparáide le staid na n-oibrithe Albany . I gcás inar cinneadh gur oibrí é duine, níl aon bhaol ann go sáróidh an duine sin Airteagal 101 CFAE trí dhul i mbun comhchaibidlíochtaí agus trí chomhaontú a dhéanamh arb é is aidhm dó sin dálaí oibre a fheabhsú. Shoiléirigh an Chúirt maidir leis sin go gcumhdaítear le heisceacht“daoine féinfhostaithe bréagacha”, mar meastar go bhfuil siad i staid atá inchomparáide le staid na n-oibrithe ( 9 ) . Sa chomhthéacs sin, mheas an Chúirt gur duine féinfhostaithe bréagach é duine aonair sna cásanna seo a leanas: (a) gníomhaíonn an duine sin faoi threoir a fhostóra, go háirithe, a mhéid a bhaineann lena shaoirse am, áit agus ábhar a chuid oibre a roghnú; (b) níl rioscaí tráchtála an fhostóra á roinnt eatarthu agus (c) ar feadh an chaidrimh, is cuid dhílis de ghnóthas an fhostóra é agus, dá bhrí sin, is aonad eacnamaíoch laistigh den ghnóthas sin é. Beidh feidhm ag na critéir sin chun dlí iomaíochta an Aontais a chur chun i bhfeidhm, bíodh an duine sin aicmithe mar dhuine féinfhostaithe faoin dlí náisiúnta ar chríocha cánach, riaracháin nó eagrúcháin nó ná bíodh, agus teastaíonn measúnú cás ar chás ina leith i bhfianaise fhíorais an cháis aonair ( 10 ) . Mar sin féin, go dtí go gcinnfidh cúirt nó údarás riaracháin gur oibrí é duine féinfhostaithe bréagach, níl an deimhneacht dhlíthiúil ag an duine sin go mbeidh feidhm ag eisceacht. I gcás inar cinneadh gur oibrí é duine, níl aon bhaol ann go sáróidh an duine sin Airteagal 101 CFAE trí dhul i mbun comhchaibidlíochtaí agus trí chomhaontú a dhéanamh arb é is aidhm dó sin dálaí oibre a fheabhsú.

(8) Ag an am céanna, bíonn sé deacair ar roinnt daoine féinfhostaithe tionchar a imirt ar a ndálaí oibre. Baineann sé sin go háirithe le daoine féinfhostaithe aonair a oibríonn leo féin agus a bhraitheann go príomha ar a saothar féin chun a mbeatha a shaothrú. Fiú mura ndéantar iad a chomhtháthú ina n-iomláine i ngnó a bpríomhaí ar an gcaoi chéanna agus a dhéantar i gcás oibrithe, d’fhéadfadh sé nach mbeadh daoine féinfhostaithe aonair áirithe go hiomlán neamhspleách ar a bpríomhaí nó d’fhéadfadh sé nach mbeadh a ndóthain cumhachta margála acu. Le forbairtí a bhí ann le déanaí ar an margadh saothair cuireadh leis an staid sin, go háirithe an treocht i dtreo seirbhísí gnó agus pearsanta a chur amach ar fochonradh agus a sheachfhoinsiú, mar aon le digitiú na bpróiseas táirgthe agus le fás gheilleagar na n-ardán ar líne ( 11 ) . D’fhéadfadh comhchaibidlíochtaí modh tábhachtach a sholáthar chun feabhas a chur ar dhálaí oibre na ndaoine féinfhostaithe aonair sin.

(9) Sa chomhthéacs sin, soiléirítear leis na Treoirlínte sin: (a) maidir le comhaontuithe cómhargála a dhéanann daoine féinfhostaithe aonair atá i staid atá inchomparáide le staid na n-oibrithe, ní thagann siad faoi raon feidhme Airteagal 101 CFAE; agus (b) nach ndéanfaidh an Coimisiún idirghabháil i gcoinne comhaontuithe cómhargála daoine féinfhostaithe aonair a bhfuil éagothroime ann ina gcumhacht mhargála i gcomparáid lena gcontrapháirtí/gcontrapháirtithe.

(10) Tugtar míniú sna Treoirlínte seo ar an gcaoi a gcuirfidh an Coimisiún dlí iomaíochta an Aontais i bhfeidhm, gan dochar do chur i bhfeidhm rialacha ná prionsabal eile de dhlí an Aontais. Ní chruthaíonn na Treoirlínte seo aon cheart sóisialta nó oibleagáid agus ní dhéanann siad difear do shainchumais na mBallstát maidir le beartas sóisialta ná neamhspleáchas na gcomhpháirtithe sóisialta. Go háirithe, ní dhéanann siad dochar d’inniúlachtaí na mBallstát agus/nó na gcomhpháirtithe sóisialta a mhéid a bhaineann le heagrú na cómhargála faoi chuimsiú an dlí náisiúnta agus/nó chleachtais na mBallstát. Ina theannta sin, tá siad gan dochar do na sainmhínithe ar na téarmaí “oibrí” nó “duine féinfhostaithe” faoin dlí náisiúnta ( 12 ) ná don fhéidearthacht atá ag daoine féinfhostaithe aonair athaicmiú a lorg i leith a stádas fostaíochta (ná d’fhéidearthacht na n-údarás ná na gcúirteanna náisiúnta na cásanna sin a mheasúnú) faoi dhlí an Aontais nó faoin dlí náisiúnta. Ní thugann na Treoirlínte seo ach soiléiriú ar na coinníollacha faoinar féidir le daoine féinfhostaithe aonair áirithe agus a gcontrapháirtí/gcontrapháirtithe dul i mbun comhchaibidlíochtaí agus comhaontuithe a dhéanamh gan an baol a bheith ann go sárófaí Airteagal 101 CFAE.

(11) Tá na Treoirlínte seo gan dochar freisin d’aon léirmhíniú de chuid na Cúirte ina dhiaidh sin ar Airteagal 101 CFAE i ndáil le comhaontuithe a tugadh i gcrích faoi chuimsiú cómhargála. Ní dhéanann siad difear do chur i bhfeidhm dhlí iomaíochta an Aontais, mar a leagtar amach in Airteagal 42 CFAE ná do reachtaíocht ábhartha an Aontais maidir le hearnálacha na talmhaíochta agus an iascaigh ( 13 ) . Thairis sin, is infheidhme na Treoirlínte seo gan dochar do chur i bhfeidhm Airteagal 101(3) CFAE, lena ndíolmhaítear comhaontuithe ó Airteagal 101(1) CFAE, ar comhaontuithe iad: (a) a chuidíonn le táirgeadh nó dáileadh earraí a fheabhsú nó le dul chun cinn teicniúil nó eacnamaíoch a chur chun cinn; (b) a chuireann cion cothrom dá sochair ar aghaidh chuig tomhaltóirí; (c) nach bhfuil iontu ach srianta atá fíor-riachtanach leis an iomaíocht, agus (d) nach dtugann deis do na páirtithe deireadh a chur le hiomaíocht i leith cuid shubstaintiúil de na táirgí nó de na seirbhísí atá i gceist ( 14 )

(12) Chun aon amhras a sheachaint, comhaontuithe cómhargála a chaibidlíonn agus a thugann daoine féinfhostaithe i gcrích nach dtagann faoi raon feidhme na dTreoirlínte seo, ní hé go sáraíonn siad Airteagal 101 CFAE go huathoibríoch, ach tá gá le measúnú cás ar chás ina leith, mar an gcéanna le haon chineál comhaontaithe eile idir gnóthais.

2. Raon feidhme ginearálta chur i bhfeidhm

2.1. Na cineálacha comhaontuithe a chumhdaítear leis na Treoirlínte seo

(13) Baineann na Treoirlínte seo le “comhaontuithe cómhargála” mar a shainmhínítear i pointe (2)(c).

(14) Gan dochar do lánrogha na mBallstát maidir le bealaí comhionadaíochta do dhaoine féinfhostaithe a chinneadh, tá feidhm ag na Treoirlínte seo maidir le gach cineál comhchaibidlíochta a dhéantar i gcomhréir leis an dlí agus an cleachtas náisiúnta, ó mhargáil trí chomhpháirtithe sóisialta nó comhlachais eile go caibidlíocht dhíreach ag grúpa daoine féinfhostaithe aonair nó a n-ionadaithe lena gcontrapháirtí/gcontrapháirtithe nó le comhlachais de na contrapháirtithe sin. Cumhdaítear leo freisin cásanna inar mian le daoine féinfhostaithe aonair, leo féin nó mar ghrúpa, a bheith cumhdaithe faoi chomhaontú cómhargála atá ann cheana (comhaontú “roghnach”) a thugtar i gcrích i gcrích idir an contrapháirtí dá n-oibríonn siad agus grúpa oibrithe/daoine féinfhostaithe aonair.

(15) Ar na dálaí oibre a bhaineann le daoine féinfhostaithe aonair, tá luach saothair, luaíochtaí agus bónais, am oibre agus patrúin oibre, laethanta saoire, cead neamhláithreachta, spásanna fisiciúla ina ndéantar an obair, sláinte agus sábháilteacht, árachas agus slándáil shóisialta, agus na dálaí faoina bhfuil na daoine féinfhostaithe aonair i dteideal scor dá seirbhísí a sholáthar, nó faoina bhfuil an contrapháirtí i dteideal scor d’úsáid a bhaint as a seirbhísí.

(16) Chun comhaontuithe cómhargála a chaibidliú agus a thabhairt i gcrích, ní mór méid áirithe comhordúcháin a bheith ann idir na páirtithe iomadúla ar gach taobh caibidlíochta sula ndéanfar an comhaontú cómhargála a chaibidliú agus a thabhairt i gcrích. Féadfaidh comhordú den sórt sin a bheith i bhfoirm chomhaontaithe nó i bhfoirm malartaithe faisnéise idir na páirtithe ar gach taobh den chaibidlíocht chun cur chuige coiteann maidir leis an ábhar (dálaí oibre) agus/nó chun foirm na caibidlíochta a chinneadh (e.g. ar bhonn iltaobhach nó trí ionadaithe a cheapadh). A mhéid atá comhordú den sórt sin riachtanach agus iomchuí chun an comhaontú cómhargála a chaibidliú nó a thabhairt i gcrích, chun críocha na dTreoirlínte seo, caithfear leis ar an mbealach céanna agus a chaithfear leis an gcomhaontú cómhargála lena bhfuil sé nasctha (nó lena mbeadh sé nasctha i gcás caibidlíochtaí nár éirigh leo) ( 15 )

(17) Ní chumhdaítear leis na Treoirlínte seo cinntí a dhéanann comhlachais ná comhaontuithe nó cleachtais chomhbheartaithe idir gnóthais taobh amuigh de chomhthéacs na gcaibidlíochtaí (nó ullmhúcháin do chaibidlíochtaí) idir daoine féinfhostaithe aonair áirithe agus a gcontrapháirtí/gcontrapháirtithe chun dálaí oibre daoine féinfhostaithe aonair a fheabhsú. Go háirithe, ní chumhdaítear leo comhaontuithe a théann thar rialáil dálaí oibre ná comhaontaithe a chineann na dálaí féin (go háirithe na praghsanna) faoina ndéanann daoine féinfhostaithe aonair nó an contrapháirtí/na contrapháirtithe seirbhísí a thairiscint do thomhaltóirí ( 16 ) , agus ní chumhdaítear ach oiread comhaontuithe lena dteorannaítear saoirse na ngnóthas na soláthraithe saothair atá ag teastáil uathu a fhostú. Sampla 1 Cás: Soláthraíonn seachadóirí féinfhostaithe aonair a gcuid seirbhísí do na trí ardán seachadta atá gníomhach i gcathair B. Tá comhaontú cómhargála i bhfeidhm idir na hardáin seachadta agus na seachadóirí, comhaontú ina leagtar amach na táillí nach mór do na hardáin a íoc leis na seachadóirí as a gcuid seirbhísí, mar aon le híosoibleagáidí sláinte agus sábháilteachta na n-ardán i leith na seachadóirí. Leis an gcomhaontú cómhargála, déantar foráil maidir lena gcuid seirbhísí a theorannú go limistéar sonrach sa chathair ag na seachadóirí. Chun na críche sin, leis an gcomhaontú roinntear an chathair ina trí limistéar ar leithligh, limistéar amháin le haghaidh seachadóirí gach ardáin ar leithligh. Lasmuigh den chomhaontú sin, comhaontaíonn na seachadóirí féinfhostaithe aonair i gcathair B eatarthu féin nach ndéanfaidh siad breis agus 20 seachadadh i dtréimhse 4 uair an chloig le linn lá oibre. Anailís: Tagraíonn an sampla do dhá chomhaontú idir na gnóthais de réir bhrí Airteagal 101 CFAE: (a) an comhaontú cómhargála idir na hardáin agus na seachadóirí féinfhostaithe aonair; agus (b) an comhaontú idir na seachadóirí féinfhostaithe aonair maidir le huaslíon na seachadtaí. Cumhdaítear an comhaontú cómhargála leis na Treoirlínte seo, toisc gur eascair sé as comhchaibidlíochtaí agus toisc go ndéanann sé na dálaí oibre (táillí, dálaí sláinte agus sábháilteachta) faoina soláthraíonn na seachadóirí féinfhostaithe aonair a gcuid seirbhísí do na hardáin a rialú. Maidir leis an gcuid sin den chomhaontú cómhargála a roinneann críoch na cathrach idir na trí ardán, áfach, ní bhaineann sí le dálaí oibre ach is comhaontú um páirtiú i margadh í, comhaontú ar dócha go sáróidh sé Airteagal 101 CFAE de réir cuspóra (17). Os a choinne sin, i gcás an chomhaontaithe ar leithligh idir na seachadóirí féinfhostaithe aonair maidir le líon na seachadtaí in aghaidh an lae oibre, níl sé ann mar thoradh ar chomhchaibidlíochtaí idir na daoine féinfhostaithe aonair agus a gcontrapháirtí/gcontrapháirtithe agus, dá bhrí sin, ní chumhdófar leis na Treoirlínte seo é ach ba cheart measúnú ar leithligh a dhéanamh air. Sampla 2 Cás: Comhaontaíonn na clubanna spóirt proifisiúnta i mBallstát X eatarthu féin gan lúthchleasaithe a earcú ó chlub a chéile, ar feadh thréimhsí chonarthaí na lúthchleasaithe le ceann de na clubanna spóirt. Déanann na clubanna comhordú freisin maidir le leibhéil luach saothair lúthchleasaithe atá níos sine ná 35 bliana d’aois. Anailís: Is ionann na socruithe idir na clubanna spóirt agus comhaontuithe idir gnóthais de réir bhrí Airteagal 101 CFAE. Ní chumhdaítear na socruithe sin leis na Treoirlínte, toisc nach ndéantar iad a chaibidliú idir daoine féinfhostaithe aonair agus a gcontrapháirtí/gcontrapháirtithe agus dá bhrí sin, ní comhaontuithe cómhargála iad. Is dócha go sáróidh an chéad socrú Airteagal 101 CFAE de réir cuspóra, toisc go gcuireann sé srian leis an iomaíocht idir na clubanna spóirt maidir leis na lúthchleasaithe is fearr sa mhargadh a earcú. Is dócha go sáróidh an dara socrú (socrú pá) Airteagal 101 CFAE de réir cuspóra freisin, ós rud é gur comhaontú idir iomaitheoirí (na clubanna) é go bunúsach chun a gcostais ionchuir a ailíniú. Ar an iomlán, léirítear leis an sampla seo cleachtais ghnóthas sa mhargadh saothair, ar cleachtais iad a thagann lasmuigh de raon feidhme na dTreoirlínte seo agus ar dócha go sáróidh siad Airteagal 101 CFAE.

2.2. Na daoine a chumhdaítear leis na Treoirlínte seo

(18) Cumhdaítear leis na Treoirlínte seo comhaontuithe cómhargála a bhaineann le dálaí oibre “daoine féinfhostaithe aonair” mar a shainmhínítear i pointe (2)(a). Féadfaidh daoine féinfhostaithe aonair earraí nó sócmhainní áirithe a úsáid chun a gcuid seirbhísí a sholáthar. Mar shampla, úsáideann glantóir gabhálais ghlantacháin agus seinneann ceoltóir uirlis cheoil. Sna cásanna sin, úsáidtear na hearraí mar mhodh tánaisteach chun an tseirbhís deiridh a sholáthar, agus dá bhrí sin, mheasfaí gur ag brath ar a saothar pearsanta atá daoine féinfhostaithe aonair. Os a choinne sin, níl feidhm ag na Treoirlínte seo i gcás nach bhfuil i gceist le gníomhaíocht eacnamaíoch an duine féinfhostaithe aonair ach earraí nó sócmhainní a chomhroinnt nó a shaothrú, nó earraí nó seirbhísí a athdhíol. Mar shampla, i gcás ina ligeann duine féinfhostaithe aonair lóistín ar cíos nó i gcás ina n-athdhíolann sé páirteanna mótarfheithiclí, baineann na gníomhaíochtaí sin le saothrú sócmhainní agus athdhíol earraí, seachas le saothar pearsanta a sholáthar.

(19) I Roinn 3 de na Treoirlínte seo, leagtar amach catagóirí na gcomhaontuithe cómhargála a bhaineann le daoine féinfhostaithe aonair a mheasann an Coimisiún go dtagann siad lasmuigh de raon feidhme Airteagal 101 CFAE agus leagtar amach i Roinn 4 de na Treoirlínte seo catagóirí na gcomhaontuithe cómhargála nach ndéanfaidh an Coimisiún idirghabháil ina leith. Cé go dtagann duine aonair féinfhostaithe nó comhaontú cómhargála faoi raon feidhme na gcatagóirí a shainaithnítear i Roinn 3 nó i Roinn 4 de na Treoirlínte seo, tá feidhm fós ag na prionsabail ghinearálta lena sainítear raon feidhme na dTreoirlínte seo, a leagtar amach sa Roinn seo. Na critéir a leagtar amach i Roinn 3 agus i Roinn 4, ní mór iad a chomhlíonadh tráth a théann daoine féinfhostaithe aonair i mbun comhchaibidlíochta agus a chuireann siad comhaontú lena gcontrapháirtí/gcontrapháirtithe i gcrích.

3. Comhaontuithe cómhargála le daoine féinfhostaithe aonair is inchomparáide le hoibrithe lasmuigh de raon feidhme airteagal 101 CFAE

(20) I gcásanna ina bhfuil daoine féinfhostaithe aonair i staid is inchomparáide le staid oibrithe, measfar go dtagann a gcomhaontuithe cómhargála lasmuigh de raon feidhme Airteagal 101 CFAE, cibé acu a chomhlíonfadh na daoine na critéir le bheith ina ndaoine féinfhostaithe bréagacha freisin (féach pointe (7) de na Treoirlínte seo) nó nach gcomhlíonfadh ( 18 )

(21) Rialaigh an Chúirt gur féidir comhaontú cómhargála lena gcumhdaítear soláthraithe seirbhíse féinfhostaithe a mheas mar thoradh ar an agallamh idir lucht bainistíochta agus lucht saothair más i staid is inchomparáide le staid oibrithe atá na soláthraithe seirbhíse ( 19 ) . Dhearbhaigh sí “nach mbíonn sé éasca i gcónaí i ngeilleagar an lae inniu stádas roinnt conraitheoirí féinfhostaithe a shuí mar ghnóthais” ( 20 ) . Rialaigh an Chúirt freisin gur féidir le soláthraí seirbhíse an stádas mar thrádálaí neamhspleách a chailleadh, agus dá réir sin a stádas mar ghnóthas, mura gcinneann soláthraí seirbhíse go neamhspleách a (h)iompar féin ar an margadh, ach tá sé nó sí go hiomlán ag brath ar a p(h)ríomhaí, toisc nach ar an soláthraí seirbhíse a bhíonn aon cheann de na rioscaí suntasacha airgeadais nó tráchtála a eascraíonn as gníomhaíocht an phríomhaí agus toisc gur mar fhoras tánaisteach laistigh de ghnóthas an phríomhaí a ghníomhaíonn sé nó sí ( 21 )

(22) Ar bhonn na gcritéar sin, agus forbairtí i margaí saothair an Aontais agus sna margaí saothair náisiúnta á gcur san áireamh (i dtéarmaí na reachtaíochta agus an chásdlí), chun críocha na dTreoirlínte seo, measann an Coimisiún gur i staid is inchomparáide le hoibrithe atá na catagóirí seo a leanas de dhaoine féinfhostaithe aonair dá dtagraítear i Roinn 3.1, i Roinn 3.2 agus i Roinn 3.3 de na Treoirlínte seo agus, dá bhrí sin, go dtagann comhaontuithe cómhargála a chaibidlíonn siad agus a thugann siad i gcrích lasmuigh de raon feidhme Airteagal 101 CFAE ( 22 )

3.1. Daoine féinfhostaithe aonair atá i gcleithiúnas go heacnamaíoch

(23) Daoine féinfhostaithe aonair a sholáthraíonn a gcuid seirbhísí go heisiach nó den chuid is mó do chontrapháirtí amháin, is dócha go mbeidh siad i gcleithiúnas go heacnamaíoch i leith an chontrapháirtí sin. I gcoitinne, ní chinneann na daoine féinfhostaithe aonair sin a n-iompar go neamhspleách ar an margadh agus braitheann siad den chuid is mó ar a gcontrapháirtí, agus is cuid lárnach de ghnó an chontrapháirtí iad, agus mar sin is aonad eacnamaíoch é leis an gcontrapháirtí sin. Ina theannta sin, is mó an seans atá ag daoine féinfhostaithe aonair den sórt sin go bhfaighidh siad treoracha maidir leis an gcaoi ar cheart a gcuid oibre a dhéanamh. Tá cás na ndaoine féinfhostaithe aonair atá i gcleithiúnas go heacnamaíoch aitheanta ag roinnt dlíthe náisiúnta lena dtugtar an ceart chun cómhargála do na daoine féinfhostaithe aonair sin, ar choinníoll go gcomhlíonann siad na critéir a leagtar amach ag na bearta náisiúnta lena mbaineann ( 23 )

(24) Measann an Coimisiún gur i staid chleithiúnais eacnamaíoch atá duine féinfhostaithe aonair nuair is ó aon chontrapháirtí amháin a thuilleann an duine sin ar a laghad 50 % ar an meán dá ioncam a bhaineann leis an obair thar thréimhse bliana nó dhá bhliain ( 24 )

(25) Dá bhrí sin, maidir le comhaontuithe cómhargála a bhaineann le dálaí oibre a thugtar i gcrích idir daoine féinfhostaithe aonair atá i staid chleithiúnais eacnamaíoch agus a gcontrapháirtí lena bhfuil siad i gcleithiúnas go heacnamaíoch, is lasmuigh de raon fheidhme Airteagal 101 CFAE a thagann siad. Sampla 3 Cás: Is gnólacht ailtirí í Cuideachta X, gnólacht a fhostaíonn líon mór ailtirí (féinfhostaithe) ar conradh chun a chuid tionscadal a chur i gcrích. Tuilleann na hailtirí 90 % dá n-ioncaim ó Chuideachta X, agus cruthaítear sin lena ndearbhuithe cánach. Déanann na hailtirí comhaontú a chaibidliú agus a thabhairt i gcrích go comhpháirteach le Cuideachta X, comhaontú lena bhforáiltear maidir le huasmhéid de 45 uair an chloig am oibre in aghaidh na seachtaine, saoire bhliantúil de 26 lá féilire agus rátaí sonracha luach saothair bunaithe ar thaithí gach ailtire. Anailís: I gcás ailtirí féinfhostaithe aonair, is gnách go meastar gur gnóthais iad chun críocha Airteagal 101 CFAE, ar aon dul le conraitheoirí neamhspleácha eile agus, dá bhrí sin, tá feidhm ag an bhforáil sin maidir le comhaontuithe eatarthu. Mar sin féin, thiocfadh an comhaontú a tugadh i gcrích idir ailtirí féinfhostaithe aonair agus Cuideachta X lasmuigh de raon feidhme Airteagal 101 CFAE, toisc gur comhaontú cómhargála a bhaineann le dálaí oibre é, idir Cuideachta X agus daoine aonair ar féidir a mheas gur i staid is inchomparáide le staid oibrithe atá siad (i dtéarmaí a spleáchais eacnamaíoch de). Sa sampla seo, tá na hailtirí i gcleithiúnas eacnamaíoch lena gcontrapháirtí (Cuideachta X), toisc gur ón gcuideachta sin a thuilleann siad 90 % dá n-ioncam. Mar sin de, is féidir a mheas gur cuid lárnach de Chuideachta X iad.

3.2. Daoine féinfhostaithe aonair a oibríonn “i dteannta” oibrithe

(26) Daoine féinfhostaithe aonair a dhéanann na tascanna céanna nó tascanna comhchosúla “i dteannta” oibrithe le haghaidh an chontrapháirtí chéanna, is i staid is inchomparáide le staid oibrithe atá siad. Soláthraíonn na daoine féinfhostaithe aonair sin a seirbhísí faoi stiúir a gcontrapháirtí, agus ní iompraíonn siad rioscaí tráchtála ghníomhaíocht an chontrapháirtí ná níl siad neamhspleách go leor a mhéid a bhaineann le feidhmíocht na gníomhaíochta eacnamaíche lena mbaineann. Is faoi na húdaráis náisiúnta inniúla nó na cúirteanna atá sé cinneadh a dhéanamh ar cheart gaol conarthach daoine féinfhostaithe a oibríonn i dteanna le hoibrithe a athaicmiú mar chaidreamh fostaíochta. Ach ba cheart daoine féinfhostaithe aonair fós a bheith in ann comhaontuithe cómhargála a dhéanamh chun feabhas a chur ar a ndálaí oibre i gcásanna nár athaicmíodh iad mar oibrithe. Aithnítear sin leis an gcleachtas i roinnt Ballstát ina gcumhdaítear le comhaontuithe cómhargála (nó le forálacha áirithe de na comhaontuithe sin) oibrithe agus daoine féinfhostaithe araon atá gníomhach san earnáil chéanna ( 25 )

(27) Dá bhrí sin, maidir le comhaontuithe cómhargála a bhaineann le dálaí oibre idir contrapháirtí agus daoine féinfhostaithe aonair a dhéanann na tascanna céanna nó tascanna comhchosúla “i dteannta” oibrithe don chontrapháirtí céanna, is lasmuigh de raon feidhme Airteagal 101 CFAE a thagann siad. Is amhlaidh atá freisin maidir le comhaontuithe cómhargála lena gcumhdaítear, i gcomhréir leis an dlí náisiúnta agus/nó cleachtais na mBallstát, oibrithe agus daoine féinfhostaithe aonair araon. Sampla 4 Cás: Eagraíonn Cuideachta X ceolchoirmeacha ceolfhoirne agus imeachtaí ceoil chlasaicigh eile. Oibríonn a lán ceoltóirí do Chuideachta X mar oibrithe nó mar dhaoine féinfhostaithe, ar bhonn conarthaí bliantúla. Is é stiúrthóir cultúir Chuideachta X a thugann treoir do na ceoltóirí sin, gan beann ar a stádas, maidir leis na saothair nach mór dóibh a sheinm, maidir le huainiú agus áit na gcleachtaí agus maidir leis na himeachtaí nach mór dóibh a bheith rannpháirteach iontu. Is comhalta í Cuideachta X den Chomhlachas Eagraithe Imeachtaí Ceoil agus is comhaltaí de Chomhlachas na gCeoltóirí iad na ceoltóirí (oibrithe agus daoine féinfhostaithe) a oibríonn do Chuideachta X. Tugadh comhaontú cómhargála i gcrích idir an dá eagraíocht, comhaontú lena ndéantar ionadaíocht ar leasanna a gcuid comhaltaí. Leis an gcomhaontú cómhargála leagtar síos uasteorainn de 45 uair an chloig oibre in aghaidh na seachtaine do gach ceoltóir agus deonaítear dó 1 lá amháin saoire speisialta tar éis 3 cheolchoirm a dhéanamh laistigh den tseachtain chéanna. Anailís: I gcás ceoltóirí féinfhostaithe aonair, is gnách go meastar gur gnóthais iad chun críocha Airteagal 101 CFAE, ar aon dul le conraitheoirí neamhspleácha eile agus, dá bhrí sin, tá feidhm ag an bhforáil sin maidir le comhaontuithe eatarthu. Mar sin féin, is i staid is inchomparáide le staid oibrithe Chuideachtaí X atá na ceoltóirí féinfhostaithe aonair sa sampla sin, i dtéarmaí fo-ordúcháin agus cosúlacht tascanna. Déanann siad na tascanna céanna agus a dhéanann na ceoltóirí fostaithe (i.e. seinneann siad ceol le haghaidh imeachtaí), tá siad faoi réir na dtreoracha céanna ó Chuideachta X maidir le hábhar, áit agus uainiú na léirithe agus fostaítear iad ar feadh fad comhchosúil leis na ceoltóirí fostaithe. Dá bhrí sin, an comhaontú cómhargála a rialaíonn dálaí oibre na gceoltóirí féinfhostaithe sin a oibríonn “i dteannta” na n-oibrithe, is lasmuigh de raon feidhme Airteagal 101 CFAE a thagann sé.

3.3. Daoine féinfhostaithe aonair a oibríonn trí ardáin saothair dhigiteacha

(28) Le teacht chun cinn gheilleagar na n-ardán ar líne agus soláthair saothair trí ardáin saothair dhigiteacha, cruthaíodh réaltacht nua le haghaidh daoine féinfhostaithe aonair áirithe, daoine atá anois i staid is inchomparáide le staid oibrithe i leith na n-ardán saothair digiteach a soláthraíonn siad a saothar tríothu nó dóibh. Féadfaidh daoine féinfhostaithe aonair a bheith ag brath ar ardáin dhigiteacha, go háirithe chun teagmháil a dhéanamh le custaiméirí, agus is minic a d’fhéadfaí tairiscintí oibre “tóg é nó fág é” a bheith rompu, gan mórán scóipe nó gan aon scóip acu a ndálaí oibre a chaibidliú, lena n-áirítear a luach saothair. Is iondúil go mbíonn ardáin saothair dhigiteacha in ann téarmaí agus coinníollacha an chaidrimh a fhorchur go haontaobhach, gan a chur in iúl do na daoine féinfhostaithe aonair nó gan dul i gcomhairle leo roimh ré.

(29) Le forbairtí sa chásdlí agus sa reachtaíocht le déanaí ar an leibhéal náisiúnta, soláthraítear táscairí breise maidir le hinchomparáideacht na ndaoine féinfhostaithe sin le hoibrithe. I gcomhthéacs cásanna a bhaineann le haicmiú stádais fostaíochta, aithníonn údaráis/cúirteanna náisiúnta níos mó ná riamh spleáchas soláthraithe seirbhísí ar chineálacha áirithe ardán, nó ar a laghad aithníonn siad go bhfuil caidreamh fostaíochta ann ( 26 ) . Ar an gcaoi chéanna, tá reachtaíocht glactha ag roinnt Ballstát ( 27 ) lena mbunaítear toimhde maidir le caidreamh fostaíochta nó an ceart chun cómhargála le haghaidh soláthraithe seirbhíse a sholáthraíonn a gcuid seirbhísí d’ardáin dhigiteacha nó tríothu.

(30) Sainmhínítear an téarma “ardán saothair digiteach” i pointe (2)(d). Tá ardáin saothair dhigiteacha difriúil le hardáin eile ar líne sa mhéid is go n-eagraíonn siad obair a dhéanann daoine aonair arna iarraidh sin, iarraidh aonuaire nó iarraidh rialta a dhéanann faighteoir na seirbhíse a chuireann an t-ardán ar fáil. Agus an obair a dhéanann daoine aonair á heagrú ba cheart ról suntasach ar a laghad a thabhairt maidir leis an éileamh ar sheirbhís a mheaitseáil le soláthar an tsaothair a dhéanann an duine aonair a bhfuil caidreamh conarthach aige leis an ardán saothair digiteach agus atá ar fáil chun cúram sonrach a dhéanamh agus d’fhéadfadh gníomhaíochtaí eile amhail próiseáil íocaíochtaí a bheith ar áireamh ann. Ardáin ar líne nach n-eagraíonn an obair a dhéanann daoine aonair ach nach soláthraíonn ach na modhanna trínar féidir le soláthraithe seirbhísí dul i dteagmháil leis an úsáideoir deiridh, mar shampla trí thairiscintí nó iarrataí ar sheirbhísí a fhógairt nó trí sholáthraithe seirbhíse atá ar fáil i réimse áirithe a chomhiomlánú, gan aon rannpháirtíocht bhreise a bheith acu, níor cheart iad a mheas mar ardán saothair digiteach. Mar shampla, ardán nach ndéanann ach na sonraí maidir le pluiméirí atá ar fáil i gceantar áirithe a bhailiú agus a thaispeáint, agus ar an mbealach sin ligtear do chustaiméirí teagmháil a dhéanamh leis na pluiméirí chun a gcuid seirbhísí a úsáid ar éileamh, ní mheastar gur ardán saothair digiteach é, toisc nach n-eagraíonn sé obair na bpluiméirí. Ba cheart an sainmhíniú ar ardáin dhigiteacha saothair a bheith teoranta do sholáthraithe seirbhíse a bhfuil eagrú na hoibre a dhéanann an duine aonair, amhail daoine nó earraí a iompar nó glanadh, ina cuid riachtanach agus go bhfuil gá leis an obair agus nach mionghné agus gné choimhdeach amháin é.

(31) I bhfianaise na mbreithnithe sin, maidir le comhaontuithe cómhargála idir daoine féinfhostaithe aonair agus ardáin saothair dhigiteacha a bhaineann le dálaí oibre, is lasmuigh de raon feidhme Airteagal 101 CFAE a thagann siad. Sampla 5 Cás: Téann grúpa tiománaithe atá ag obair d’ardáin seirbhíse taistil ar ordú i mbun caibidlíochta le comhlachas réigiúnach na n-ardán seirbhíse taistil ar ordú, chun comhaontú cómhargála a thabhairt i gcrích le dálaí oibre na dtiománaithe a fheabhsú. Sula dtéann siad i mbun caibidlíocht leis na tiománaithe, comhordaíonn na hardáin seirbhíse taistil ar ordú (comhaltaí an chomhlachais) a straitéis chaibidlíochta. Agus a straitéis maidir le caibidlíocht leis na tiománaithe á bplé acu, pléann na hardáin seirbhíse taistil ar ordú an fhéidearthacht go dtiocfar ar chomhaontú maidir le híosphraghas in aghaidh an turais freisin. Ar deireadh ní éiríonn leis na caibidlíochtaí idir comhlachas na n-ardán agus na tiománaithe agus ní thugtar aon chomhaontú cómhargála i gcrích. Ina dhiaidh sin, glacann comhlachas na n-ardán seirbhíse taistil ar ordú cinneadh lena leagtar síos íosphraghas EUR 10 in aghaidh an turais do thomhaltóirí. Anailís: Trína gcomhlachas déanann na hardáin seirbhíse taistil ar ordú iarracht comhaontú cómhargála a chaibidliú leis na tiománaithe, arb é is aidhm dó dálaí oibre na dtiománaithe a fheabhsú. An chaibidlíocht idir na tiománaithe féinfhostaithe aonair agus comhlachas na n-ardán, ní thiocfadh sí faoi raon feidhme Airteagal 101 CFAE, bíodh comhaontú tugtha i gcrích nó ná bíodh. Tá feidhm ag an méid céanna maidir leis an gcomhordú idir na hardáin roimh an gcaibidlíocht leis na tiománaithe, ar choinníoll go bhfuil an comhordú sin riachtanach agus comhréireach chun comhaontú cómhargála arna gcumhdach ag na Treoirlínte seo a chaibidliú. An plé idir na hardáin maidir leis an íosphraghas in aghaidh an turais a ghearrfar ar thomhaltóirí, áfach, ní bhaineann sé sin le dálaí oibre. Ós rud é go bhfuil iomaíocht idir na hardáin seirbhíse taistil ar ordú, maidir le comhordú den sórt sin ar phraghsáil, is dócha go sáródh sé Airteagal 101 CFAE de réir cuspóra. Ar aon chuma, an cinneadh a ghlac comhlachas na n-ardán seirbhíse taistil ar ordú chun íosphraghas in aghaidh turais a shocrú, ní thiocfadh sé faoi raon feidhme na dTreoirlínte seo toisc nár tháinig sé as comhchaibidlíochtaí idir daoine féinfhostaithe aonair agus a gcontrapháirtí/gcontrapháirtithe. Ina ionad sin, tháinig sé as comhaontú idir comhaltaí an chomhlachais, i.e. na hardáin (eadhon, contrapháirtithe). Os a choinne sin, dá mba rud é gur chomhaontaigh na tiománaithe féinfhostaithe aonair agus comhlachas na n-ardán íostáille nó táille seasta EUR 10 (luach saothair) in aghaidh an turais do na tiománaithe (gan beann ar an gcaoi a ngearrtar an costas sin ar thomhaltóirí), mheasfaí go mbainfí comhaontú den sórt sin le dálaí oibre agus mar sin ní thiocfadh sé faoi raon feidhme Airteagal 101 CFAE.

4. Tosaíochtaí forfheidhmiúcháin an Choimisiúin

(32) I gcásanna áirithe, daoine féinfhostaithe aonair nach bhfuil i staid is inchomparáide le staid na n-oibrithe, d’fhéadfadh sé a bheith deacair orthu mar sin féin tionchar a imirt ar a ndálaí oibre mar tá siad i riocht lag margála i leith a gcontrapháirtí/gcontrapháirtithe. Mar sin, fiú mura féidir glacadh leis go dtagann a gcomhaontuithe cómhargála lasmuigh de raon feidhme Airteagal 101 CFAE, d’fhéadfadh sé go mbeadh ar na daoine féinfhostaithe aonair aghaidh a thabhairt ar na deacrachtaí céanna le daoine féinfhostaithe aonair sna catagóirí dá dtagraítear i Roinn 3.1, i Roinn 3.2 agus i Roinn 3.3 de na Treoirlínte. Ar an gcúis sin, ní dhéanfaidh an Coimisiún idirghabháil in aghaidh na gcatagóirí comhaontuithe cómhargála seo a leanas:

4.1. Comhaontuithe cómhargála a thugann daoine féinfhostaithe aonair i gcrích le contrapháirtí/contrapháirtithe a bhfuil leibhéal acmhainneachta eacnamaíche ar leith acu

(33) Daoine féinfhostaithe aonair a dhéileálann le contrapháirtí/contrapháirtithe a bhfuil acmhainneacht eacnamaíoch ar leith acu, agus dá bhrí sin cumhacht an cheannaitheora acu, d’fhéadfadh sé nach mbeadh cumhacht mhargála leordhóthanach ag na daoine sin chun tionchar a bheith acu ar a ndálaí oibre. Sa chás sin, féadfaidh comhaontuithe cómhargála a bheith ina modh dlisteanach chun an éagothroime atá ann sa chumhacht mhargála idir an dá thaobh a cheartú.

(34) Dá réir sin, ní dhéanfaidh an Coimisiún idirghabháil i gcoinne comhaontuithe cómhargála a bhaineann le dálaí oibre idir daoine féinfhostaithe aonair agus a gcontrapháirtí/gcontrapháirtithe i gcásanna ina bhfuil éagothroime den sórt sin ann sa chumhacht mhargála ( 28 ) . Déanfar talamh slán de go mbeidh éagothroime den sórt sin ann: (a) i gcás ina ndéanann daoine féinfhostaithe aonair comhaontuithe cómhargála a chaibidliú nó a thabhairt i gcrích le contrapháirtí amháin nó níos mó, contrapháirtí a dhéanann ionadaíocht ar an earnáil nó ar an tionscal iomlán; nó (b) i gcás ina ndéanann daoine féinfhostaithe aonair comhaontuithe cómhargála a chaibidliú nó a thabhairt i gcrích le contrapháirtí ar mó ná EUR 2 milliún a láimhdeachas comhiomlán bliantúil agus/nó a chlár comhardaithe bliantúil nó a bhfuil líon a fhoirne comhionann le deichniúr nó níos mó, sin nó comhaontú le roinnt contrapháirtithe éagsúla a sháraíonn ceann amháin de na tairseacha sin (29).

(35) D’fhéadfadh éagothroime sa chumhacht mhargála a bheith ann freisin i gcásanna eile, rud a bhraitheann ar na bunimthosca aonair. Sampla 6 Cás: Soláthraíonn cuideachtaí X, Y agus Z seirbhísí cothabhála agus deisiúcháin mótarfheithiclí. Is é EUR 700 000 láimhdeachas iomlán Chuideachta X, is é EUR 1 milliún láimhdeachas iomlán Chuideachta Y agus is é EUR 500 000 láimhdeachas iomlán Chuideachta Z. Níl teicneoirí féinfhostaithe aonair atá ag obair do na cuideachtaí sin mar sholáthraithe seirbhíse neamhspleácha sásta lena luach saothair íseal agus leis na droch-choinníollacha sábháilteachta, agus cinneann siad dul i mbun caibidlíocht go comhpháirteach le Cuideachtaí X, Y agus Z chun feabhas a chur ar a ndálaí oibre. Diúltaíonn na trí chuideachta dul i mbun caibidlíochta agus maíonn siad go sárófaí Airteagal 101 CFAE le haon chomhaontú cómhargála leis na teicneoirí féinfhostaithe aonair. Anailís: Is gnóthais iad na teicneoirí féinfhostaithe aonair agus na trí chuideachta seirbhísí mótarfheithiclí chun críocha Airteagal 101 CFAE. Toimhde na héagothroime sa chumhacht margála, ní bheadh feidhm aici dá rachadh Cuideacht X, Y nó Z i mbun caibidlíochta go neamhspleách, mar ní shroicheann aon cheann acu tairseach láimhdeachais EUR 2 milliún a shonraítear i pointe (34) de na Treoirlínte seo. Ach níl feidhm ag an toimhde má dhéanann na trí chuideachta caibidlíocht i dteannta a chéile, ós rud é gur mó láimhdeachas comhiomlán na dtrí chuideachta ná an tairseach láimhdeachais EUR 2 milliún. Sa chás sin, ní dhéanfaidh an Coimisiún idirghabháil i gcoinne comhchaibidlíochtaí agus comhaontuithe cómhargála a bhaineann le dálaí oibre idir na teicneoirí aonair féinfhostaithe agus na trí chuideachta seirbhísí mótarfheithiclí.

4.2. Comhaontuithe cómhargála a thugann daoine féinfhostaithe i gcrích de bhun reachtaíocht náisiúnta nó reachtaíocht an Aontais

(36) I gcásanna áirithe, ghníomhaigh an reachtóir náisiúnta, agus cuspóirí sóisialta á saothrú aige, chun aghaidh a thabhairt ar éagothroime atá ann sa chumhacht mhargála atá ag catagóirí áirithe daoine féinfhostaithe aonair, agus rinne sé é sin (a) tríd an gceart chun cómhargála a dheonú do dhaoine den sórt sin nó (b) trí chomhaontuithe a thugann daoine féinfhostaithe i ngairmithe áirithe i gcrích a eisiamh ó raon feidhme na dlí iomaíochta náisiúnta. I gcás ina bhféachtar le reachtaíocht náisiúnta den sórt sin cuspóirí sóisialta a bhaint amach, ní dhéanfaidh an Coimisiún idirghabháil i gcoinne comhaontuithe cómhargála maidir le dálaí oibre a bhaineann le catagóirí daoine féinfhostaithe aonair a bhfuil feidhm ag an reachtaíocht náisiúnta ina leith. Sampla 7 Cás: I ndlí náisiúnta iomaíochta Bhallstát A, eisítear óna raon feidhme na comhaontuithe a thugann daoine féinfhostaithe áirithe in earnáil an chultúir i gcrích. Anailís: Shuigh Ballstát A díolúine earnála ón dlí iomaíochta náisiúnta de bhun cuspóirí sóisialta. Fágann sé sin, maidir le comhaontuithe cómhargála a thugann daoine aonair a chumhdaítear leis an díolúine agus na gnóthais dá gcuireann siad seirbhísí ar fáil i gcrích, nach meastar gur comhaontuithe frithiomaíocha iad faoin dlí iomaíochta náisiúnta. Dá bhrí sin, ní dhéanfaidh an Coimisiún idirghabháil i gcoinne comhaontuithe cómhargála arna ndéanamh ag daoine féinfhostaithe aonair a chumhdaítear leis an mbeart náisiúnta. Sampla 8 Cás: Le dlí náisiúnta Bhallstát B suitear ceart d’aistritheoirí closamhairc féinfhostaithe cómhargáil a dhéanamh leis na cuideachtaí dá gcuireann siad a gcuid seirbhísí ar fáil. Anailís: Rinne reachtóir náisiúnta Bhallstát B an ceart chun cómhargála a dheonú go sonrach do dhaoine féinfhostaithe áirithe, is é sin aistritheoirí closamhairc. Is é is aidhm don reachtaíocht náisiúnta seo, reachtaíocht lena saothraítear cuspóir sóisialta, an éagothroime sa chumhacht mhargála idir na daoine féinfhostaithe aonair sin agus na cuideachtaí dá soláthraíonn siad a seirbhísí a cheartú. Dá bhrí sin, ní dhéanfaidh an Coimisiún idirghabháil i gcoinne comhaontuithe cómhargála arna ndéanamh ag aistritheoirí closamhairc féinfhostaithe aonair a chumhdaítear leis an reachtaíocht náisiúnta.

(37) Ar an gcaoi chéanna, féadfaidh reachtaíocht an Aontais aithint a thabhairt don cheart atá ag daoine féinfhostaithe aonair brath ar chomhaontuithe cómhargála chun éagothroime sa chumhacht mhargála lena gcontrapháirtí/gcontrapháirtithe a cheartú.

(39) I gcomhréir leis na forálacha de Threoir (AE) 2019/790 dá dtagraítear i bpointe (38) de na Treoirlínte seo, agus gan dochar don Treoir sin, ní dhéanfaidh an Coimisiún idirghabháil i gcoinne comhaontuithe cómhargála a dhéanann údair nó taibheoirí féinfhostaithe aonair lena gcontrapháirtí/gcontrapháirtithe de bhun bearta náisiúnta a ghlactar de bhun na Treorach sin.

(40) Níl feidhm ag pointe (39) de na Treoirlínte seo maidir le comhchaibidlíochtaí a thugtar i gcrích i gcomhthéacs ghníomhaíochtaí na n-eagraíochtaí bailithe dleachtanna nó na n-eintiteas bainistíochta neamhspleách ( 36 ) , mar tá na gníomhaíochtaí sin fós faoi réir Threoir 2014/26/AE ó Pharlaimint na hEorpa agus ón gComhairle ( 37 ) , a bhfuil feidhm aici gan dochar do chur i bhfeidhm rialacha iomaíochta an Aontais ( 38 ) Sampla 9 Cás: Foilsíonn Cuideachta Y nuachtáin agus irisí. Scríobhann iriseoirí éagsúla a oibríonn mar shaoroibrithe ailt le haghaidh fhoilseacháin an chuideachta . Íocann an cuideachta luach saothair leis na hiriseoirí bunaithe ar na hailt a fhoilsítear i ngach nuachtán nó iris. Níl na hiriseoirí sásta le leibhéal an luacha saothair a fhaigheann siad ó Chuideachta Y agus socraíonn siad go comhpháirteach trí chaibidlíocht leis an gcuideachta go dtiocfaidh méadú 20 % ar na dleachtanna (an luach saothair) a íocann an cuideachta leo. Anailís: I gcomhréir leis na Treoirlínte sin, ní dhéanfaidh an Coimisiún idirghabháil i gcoinne an chomhaontaithe cómhargála a thugann iriseoirí féinfhostaithe aonair (saoririseoirí) agus Cuideachta Y i gcrích mar tugtar an comhaontú i gcrích de bhun Theoir (AE) 2019/790.

(1) Tá an sainmhíniú seo gan dochar don sainmhíniú ar “chomhaontú cómhargála” a úsáidtear sna Ballstáit i gcomhthéacs an idirphlé shóisialta.

(2) Sainmhínítear “ardán saothair digiteach” i gcomhréir leis an Togra le haghaidh Treoir ó Pharlaimint na hEorpa agus ón gComhairle maidir le feabhas a chur ar dhálaí oibre san obair ardáin, COM(2021) 762 final (Togra le haghaidh Treoir maidir le hObair Ardáin). Measfaidh an Coimisiún an gá atá leis an sainmhíniú sna Treoirlínte seo a thabhairt cothrom le dáta, i gcás ina mbeidh difríocht ábhartha idir an sainmhíniú sin agus an sainmhíniú ar an téarma céanna sa leagan glactha den Treoir maidir le hObair Ardáin.

(3) Teideal VII, Caibidil 1, Roinn 1 CFAE agus Prótacal Uimh. 27 a ghabhann le CAE agus CFAE.

(4) Is croíphrionsabail de chuid Cholún Eorpach na gCeart Sóisialta iad dálaí oibre feabhsaithe agus cosaint shóisialta chuí freisin, Colún faoina “rachfar i gcomhairle leis na comhpháirtithe sóisialta maidir le beartais eacnamaíocha, fostaíochta agus shóisialta a dhearadh agus a chur chun feidhme, i gcomhréir leis na cleachtais náisiúnta” agus faoina “dtabharfar spreagadh dóibh comhaontuithe coiteanna a chaibidliú agus a chur i gcrích ar chúrsaí atá ábhartha dóibh”. Féach Colún Eorpach na gCeart Sóisialta, pointe 8, https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-20-principles_en.

(5) Breithiúnas an 21 Meán Fómhair 1999, Albany International BV v Stichting Bedrijfspensioenfonds Textielindustrie, C-67/96, EU:C:1999:430, mír 59. Féach freisin breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, mír 22; breithiúnas an 11 Nollaig 2007, International Transport Workers’ Federation agus Finnish Seamen’s Union v Viking Line ABP agus OÜ Viking Line Eesti, C-438/05, EU:C:2007:772, mír 49; breithiúnas an 9 Iúil 2009, 3F v Coimisiún na gComhphobal Eorpach, C-319/07, EU:C:2009:435, mír 50.

(6) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, mír 23; breithiúnas an 21 Meán Fómhair 1999, Albany International BV v Stichting Bedrijfspensioenfonds Textielindustrie, C-67/96, EU:C:1999:430, mír 60; breithiúnas an 21 Meán Fómhair 1999, Brentjens’ Handelsonderneming BV v Stichting Bedrijfspensioenfonds voor de Handel in Bouwmaterialen, C-115/97, EU:C:1999:434, mír 57; breithiúnas an 21 Meán Fómhair 1999, Maatschappij Drijvende Bokken BV v Stichting Pensioenfonds voor de Vervoer- en Havenbedrijven, C-219/97, EU:C:1999:437, mír 47; breithiúnas an 12 Meán Fómhair 2000 ,Pavel Pavlov agus Eile v Stichting Pensioenfonds Medische Specialisten, C-180/98, EU:C:2000:428, mír 67; breithiúnas an 21 Meán Fómhair 2000 ,Hendrik van der Woude v Stichting Beatrixoord, C-222/98, EU:C:2000:475, mír 22; breithiúnas an 3 Márta 2011, AG2R Prévoyance v Beaudout Père et Fils SARL, C-437/09, EU:C:2011:112, mír 29.

(7) Breithiúnas an 23 Aibreán 1991, Klaus Höfner agus Fritz Elser v Macrotron GmbH, C-41/90, EU:C:1991:161, mír 21; breithiúnas an 16 Samhain 1995, Fédération Française des Sociétés d’Assurance, Société Paternelle-Vie, Union des Assurances de Paris-Vie agus Caisse d’Assurance et de Prévoyance Mutuelle des Agriculteurs v Ministère de l’Agriculture et de la Pêche, C-244/94, EU:C:1995:392, mír 14; breithiúnas an 11 Nollaig 1997, Job Centre coop. arl., Cás C-55/96, EU:C:1997:603, mír 21.

(8) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, mír 27; breithiúnas an 28 Feabhra 2013, Ordem dos Técnicos Oficiais de Contas v Autoridade da Concorrência, C-1/12, EU:C:2013:127, míreanna 36-37; breithiúnas an 14 Nollaig 2006, Confederación Española de Empresarios de Estaciones de Servicio v Compañía Española de Petróleos SA, C-217/05, EU:C:2006:784, mír 45.

(9) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, míreanna 30, 31 agus 42.

(10) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, míreanna 36-37.

(11) Thairis sin, d’fhág géarchéim COVID-19 go bhfuil go leor daoine féinfhostaithe aonair níos leochailí fós toisc go ndearnadh an scéal a dtuillimh níos measa arís de dheasca scéimeanna slándála sóisialta náisiúnta atá lag nó nach ann dóibh in aon chor ná nach ann do bhearta tacaíochta tiomnaithe ach oiread. Féach Parlaimint na hEorpa, Tuarascáil an 13 Deireadh Fómhair 2021 ar staid ealaíontóirí agus an téarnaimh chultúrtha in AE (2020/2261(INI)), An Coiste um Chultúr agus um Oideachas, https://www.europarl.europa.eu/doceo/document/A-9-2021-0283_EN.html#title1.

(12) De réir chásdlí socair na Cúirte, is í an ghné riachtanach den chaidreamh fostaíochta “go soláthraíonn duine amháin seirbhísí do dhuine eile ar feadh tréimhse áirithe ama agus faoina threoir, ar seirbhísí iad a bhfaigheann sé luach saothair ina leith”. Ba cheart a thabhairt faoi deara go gcinnfear aicmiú duine mar “oibrí” nó mar “fhéinfhostaithe” go príomha de réir an cháis faoin dlí náisiúnta, agus cásdlí na Cúirte á chur san áireamh. Féach breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, EU:C:2014:2411, mír 34; breithiúnas an 21 Feabhra 2013,L. N. v Styrelsen for Videregående Uddannelser og Uddannelsesstøtte, C-46/12, EU:C:2013:97, mír 40; breithiúnas an 10 Meán Fómhair 2014, Iraklis Haralambidis v Calogero Casilli, C-270/13, EU:C:2014:2185, mír 28; breithiúnas an 16 Iúil 2020, Governo della Repubblica italiana (Stádas na nGiúistísí Iodálacha), C-658/18, EU:C:2020:572.

(13) Airteagail 206 go 210 de Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671); Airteagail 40 go 41 de Rialachán (AE) Uimh. 1379/2013 ó Pharlaimint na hEorpa agus ón gComhairle an 11 Nollaig 2013 maidir le comheagrú na margaí i dtáirgí iascaigh agus dobharshaothraithe, lena leasaítear Rialachán (CE) Uimh. 1184/2006 ón gComhairle agus Rialachán (CE) Uimh. 1224/2009 ón gComhairle agus lena n-aisghairtear Rialachán (CE) Uimh. 104/2000 (IO L 354, 28.12.2013, lch. 1).

(14) Pointe (34) den Teachtaireacht ón gCoimisiún — Fógra — Treoirlínte maidir le cur i bhfeidhm Airteagal 81(3) den Chonradh (IO C 101, 27.4.2004, lch. 97).

(15) Mar shampla, cumhdaíonn na Treoirlínte comhordú idir na contrapháirtithe chun raon luacha saothair a chinneadh ar féidir leo a phlé le daoine féinfhostaithe aonair ina gcomhchaibidlíocht. Cumhdaítear comhordú den sórt sin leis na Treoirlínte a mhéid atá riachtanach agus comhréireach chun comhaontú cómhargála a chaibidliú nó a thabhairt i gcrích (pointe (16)) agus a mhéid nach comhaontú frithiomaíoch atá sa chomhordú (pointe (17)). D’fhéadfadh comhaontú frithiomaíoch a bheith ann, mar shampla, i gcás ina n-úsáideann na contrapháirtithe an fhaisnéis a mhalartaítear trí chomhordú den sórt sin mar phointe tagartha chun an saothar céanna a shocrú go haontaobhach dá ndaoine féinfhostaithe aonair faoi seach. Ní chumhdaítear an cleachtas sin leis na Treoirlínte seo, mar téann sé thar a bhfuil riachtanach agus comhréireach chun dul i mbun comhchaibidlíochta le daoine féinfhostaithe aonair.

(16) Airteagal 2(1) de Threoir 2011/83/AE ó Pharlaimint na hEorpa agus ón gComhairle an 25 Deireadh Fómhair 2011 maidir le cearta tomhaltóirí, lena leasaítear Treoir 93/13/CEE ón gComhairle agus Treoir 1999/44/CE ó Pharlaimint na hEorpa agus ón gComhairle agus lena n-aisghairtear Treoir 85/577/CEE ón gComhairle agus Treoir 97/7/CE ó Pharlaimint na hEorpa agus ón gComhairle (IO L 304, 22.11.2011, lch. 64).

(17) D’fhéadfaí a chinneadh gurbh ann do shrian leis an iomaíocht freisin dá mbeadh foráil sa chomhaontú cómhargála lena rialófaí ábhair eile seachas dálaí oibre, amhail na huaireanta gnó ar lena linn a soláthródh na trí ardáin a gcuid seirbhísí.

(18) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, ECLI:EU:C:2014:2411; Breithiúnas an 21 Meán Fómhair 1999, Albany International BV v Stichting Bedrijfspensioenfonds Textielindustrie, C-67/96, EU:C:1999:430.

(19) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, ECLI:EU:C:2014:2411, míreanna 31 agus 42.

(20) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, ECLI:EU:C:2014:2411, mír 32.

(21) Breithiúnas an 4 Nollaig 2014, FNV Kunsten Informatie en Media v Staat der Nederlanden, C-413/13, ECLI:EU:C:2014:2411, mír 33; breithiúnas an 14 Nollaig 2006, Confederación Española de Empresarios de Estaciones de Servicio v Compañía Española de Petróleos SA, C-217/05, EU:C:2006:784, míreanna 43 agus 44.

(22) Na catagóirí de dhaoine féinfhostaithe aonair dá dtagraítear i Roinn 3 agus i Roinn 4 de na Treoirlínte, d’fhéadfadh forluí a bheith ann eatarthu. Dá bhrí sin, d’fhéadfadh roinnt daoine féinfhostaithe aonair teacht faoi níos mó ná ceann amháin de na catagóirí sin.

(23) Mar shampla, sa Ghearmáin faoi Roinn 12a den Acht um Chomhaontuithe Cómhargála sa leagan a foilsíodh an 25 Lúnasa 1969 (Iris Oifigiúil Chónaidhm na Gearmáine I, lch. 1323), arna leasú go deireanach le hAirteagal 8 den Acht an 20 Bealtaine 2020 (Iris Oifigiúil Chónaidhm na Gearmáine I, lch. 1055); nó sa Spáinn faoi Airteagal 11 de Dhlí 20/2007, an 11 Iúil 2007, maidir le stádas oibre féinfhostaithe, Iris Oifigiúil an Stáit Uimh. 166 an 12 Iúil 2007, leathanaigh 29964 go 29978, bhraith an dá cheann acu ar chritéar an chleithiúnais eacnamaíoch.

(24) Tá feidhm aige seo freisin i gcás ina soláthraíonn an duine féinfhostaithe aonair a s(h)eirbhísí do chontrapháirtí ar feadh tréimhse níos lú ná bliain amháin.

(25) Féach, mar shampla, Airteagal 14 den Chomhaontú Cómhargála Saothair um Dhrámaíocht agus Dhamhsa san Ísiltír, arna thabhairt i gcrích idir Kunstenbond (Cumann na nEalaíontóirí) agus an Nederlandse Associatie voor Podiumkunsten (Comhlachas na hÍsiltíre um Ealaíona Póidiam) le haghaidh na tréimhse 1 Eanáir 2022 – 31 Nollaig 2023, atá le fáil ag https://napk.nl/wp-content/uploads/2022/03/Cao-TD-2022-2023-V1_ENG_v.2.pdf; nó Airteagal 2 den Chomhaontú Cómhargála le haghaidh iriseoirí gairmiúla, arna thabhairt i gcrích idir an Gospodarska zbornica Slovenije (Comhlachas Tráchtála agus Tionscail na Slóivéine), an Svet RTV Slovenija (Comhairle RTV Slovenia) agus an Združenje radijskih postaj Slovenije ter (Comhlachas Stáisiún Raidió na Slóivéine) agus an Sindikat novinarjev Slovenije (Ceardchumann Iriseoirí na Slóivéine), atá ar fáil ag http://www.pisrs.si/Pis.web/pregledPredpisa?id=KOLP49.

(26) Chun forbhreathnú mionsonraithe a fháil ar an gcásdlí i naoi mBallstát, san Eilvéis agus sa Ríocht Aontaithe, féach Hießl, C., “Case Law on the Classification of Platform Workers: Cross-European Comparative Analysis and Tentative Conclusions”, Comparative Labour Law & Policy Journal, 2 Bealtaine 2021, https://papers.ssrn.com/sol3/papers.cfm?abstract_id=3839603.

(27) Féach, mar shampla, an Spáinn, agus Dlí Foraithne Ríoga 9/2021, an 11 Bealtaine 2021, lena leasaítear téacs athmhúnlaithe Reacht na nOibrithe, arna fhormheas le Foraithne Reachtach Ríoga 2/2015, an 23 Deireadh Fómhair 2015, chun cearta saothair daoine a ghabhann do dháileadh i réimse na n-ardán digiteach a ráthú, Iris Oifigiúil an Stáit Uimh. 113 an 12 Bealtaine 2021, leathanaigh 56733 go 56738; nó an Ghréig agus Dlí 4808/2021 maidir le Cosaint Saothair – Bunú Údaráis Neamhspleách le haghaidh “Cigireacht Saothair” – Daingniú Choinbhinsiún Uimh. 190 den Eagraíocht Idirnáisiúnta Saothair maidir le foréigean agus ciapadh a dhíothú i saol na hoibre – Daingniú Choinbhinsiún Uimh. 187 den Eagraíocht Idirnáisiúnta Saothair maidir le Cur Chun Cinn an Chreata um Shábháilteacht agus Sláinte Cheirde ag an Obair – Cur Chun Feidhme Treoir (AE) 2019/1158 ó Pharlaimint na hEorpa agus ón gComhairle an 20 Meitheamh 2019 maidir le cothromaíocht oibre is saoil, agus forálacha eile de chuid na hAireachta Saothair agus Gnóthaí Sóisialta agus socruithe práinneacha eile, Iris Oifigiúil A’ 101/19-6-2021.

(28) Níor cheart a thuiscint as na Treoirlínte seo go mbunaítear leo tosaíocht forfheidhmiúcháin (dhearfach) de chuid an Choimisiúin a mhéid a bhaineann le comhchaibidlíocht agus le comhaontuithe cómhargála idir daoine féinfhostaithe aonair agus a gcontrapháirtí/gcontrapháirtithe i gcásanna nach ann d’éagothroime den sórt sin ann sa chumhacht mhargála.

(29) Arna ríomh i gcomhréir le Teideal 1 den Iarscríbhinn a ghabhann le Moladh ón gCoimisiún an 6 Bealtaine 2003 maidir le micrifhiontair, fiontair bheaga agus fiontair mheánmhéide a shainmhíniú (IO L 124, 20.5.2003, lch. 36).

(30) Treoir (AE) 2019/790 ó Pharlaimint na hEorpa agus ón gComhairle an 17 Aibreán 2019 maidir le cóipcheart agus cearta gaolmhara sa Mhargadh Aonair Digiteach agus lena leasaítear Treoracha 96/9/CE agus 2001/29/CE (IO L 130, 17.5.2019, lch. 92).

(31) Tá gach údar agus taibheoir clúdaithe le hAirteagal 18 den Treoir (AE) 2019/790 cé is moite d’údair ríomhchlár de réir bhrí Airteagal 2 de Threoir 2009/24/CE ó Pharlaimint na hEorpa agus ón gComhairle an 23 Aibreán 2009 maidir le cosaint dhlíthiúil ríomhchlár (IO L 111, 5.5.2009, lch. 16). Airteagal 23(2) deThreoir (AE) 2019/790.

(32) Aithris (72) agus Airteagal 18(1) de Threoir (AE) 2019/790. Féach freisin aithris (73) den Treoir sin, ina luaitear gur cheart an luach saothair a fhaigheann údair agus taibheoirí a bheith “iomchuí agus comhréireach leis an luach eacnamaíoch iarbhír nó féideartha a ghabhann le cearta faoi cheadúnas nó cearta aistrithe, ag cur san áireamh rannchuidiú an údair nó an taibheora i leith an tsaothair ina iomláine nó an ábhair ina iomláine agus imthosca uile an cháis, amhail cleachtais an mhargaidh nó saothrú iarbhír an tsaothair”.

(33) Aithris (72) de Threoir (AE) 2019/790.

(34) Is féidir freisin úsáid a bhaint as cómhargáil sna cásanna a leagtar amach in Airteagal 19(5), Airteagal 20(1) agus Airteagal 22(5) de Threoir (AE) 2019/790.

(35) Airteagal 18(2) agus Aithris 73 de Threoir (AE) 2019/790. Go háirithe, déantar foráil le hAithris 73 “gur cheart go mbeadh an tsaoirse ag na Ballstáit prionsabal an luacha saothair iomchuí agus chomhréirigh a chur chun feidhme trí shásraí éagsúla atá ann cheana nó a thabharfar isteach as an nua, agus a bhféadfadh cómhargáil nó sásraí eile a bheith san áireamh leo, ar choinníoll go bhfuil na sásraí sin i gcomhréir le dlí infheidhme an Aontais”.

(36) Ciallaíonn “cumann bailithe dleachtanna” aon eagraíocht atá údaraithe le dlí nó le sannadh, le ceadúnas nó le haon socrú conarthach eile chun cóipcheart nó cearta a bhaineann le cóipcheart a bhainistiú thar ceann níos mó ná sealbhóir cirt amháin, ar mhaithe le tairbhe chomhchoiteann na sealbhóirí cirt sin, arb é sin an t-aon chuspóir nó an phríomhaidhm atá aige, agus a chomhlíonann ceann amháin nó an dá cheann de na critéir seo a leanas: (a) tá sé faoi úinéireacht nó faoi rialú a chomhaltaí; (b) eagraítear é ar bhonn neamhbhrabúsach.

Ciallaíonn “eintiteas bainistíochta neamhspleách” aon eagraíocht atá údaraithe le dlí nó le sannadh, le ceadúnas nó le haon socrú conarthach eile cóipcheart nó cearta a bhaineann le cóipcheart a bhainistiú thar ceann níos mó ná sealbhóir cirt amháin, ar mhaithe le tairbhe chomhchoiteann na sealbhóirí cirt sin, arb é sin an t-aon chuspóir nó an phríomhaidhm atá aige, agus: (a) nach bhfuil faoi úinéireacht ná faoi rialú, go díreach ná go hindíreach, go hiomlán ná i bpáirt, a shealbhóirí cirt; agus (b) atá eagraithe ar bhonn neamhbhrabúsach; Airteagail 3, pointí (a) agus (b), de Threoir 2014/26/AE (féach infra fonóta (37)).

(37) Treoir 2014/26/AE ó Pharlaimint na hEorpa agus ón gComhairle an 26 Feabhra 2014 maidir le comhbhainistiú a dhéanamh ar chóipcheart agus cearta gaolmhara agus le ceadúnú ilchríochach ceart i saothair cheoil d'úsáid ar líne sa mhargadh inmheánach (IO L 84, 20.3.2014, lch. 72).

(38) Aithris (56) de Threoir 2014/26/AE.